KIRJALLINEN KYSYMYS E-3402/00

esittäjä(t): Nicole Thomas-Mauro (UEN) komissiolle

(7. marraskuuta 2000)

Aihe: Kulttuurit kohtaavat Euroopan komission hallinnossa

Kulttuurienväliset näkökohdat johtamistavoissa ovat nousseet kiinnostuksen kohteeksi kansainvälisen kilpailun ja sisämarkkinoiden kehittymisen myötä. Euroopan unionin kehittäminen samoin kuin liike-elämässä toimiminen perustuu kumppaneiden väliseen luottamukseen. On siis pyrittävä estämään mahdolliset väärinkäsitykset.

1. Yritysmaailmassa on saatu kokemuksia kansain- ja kulttuurienvälisestä johtamisesta ja siitä on tehty tutkimuksia. Komissiossa 15 kansallisuuden edustajat neuvottelevat päivittäin kiperistä ja arkaluontoisista aiheista. Ottaako komissio johtamistavoissaan huomioon kulttuurienvälisyydestä, joka on sekä rikkaus että jännitteiden aiheuttaja, aiheutuvat ongelmat?

2. Komissio on ollut jo vuosikymmeniä todellinen kulttuurien kohtauspaikka. Onko sillä käytössään tätä koskevia tutkimuksia?

3. Sekä komissiossa että talouselämässä tarkastelu- ja arviointivirheillä tai pelkällä väärin ymmärtämisellä voi olla vakavia seurauksia (hankkeiden epäonnistuminen, rahalliset tappiot, henkilöstökulut jne.)

Onko komissio jo yrittänyt arvioida kulttuurieroista johtuneista väärinkäsityksistä aiheutuneita kustannuksia?

4. Onko komissio tutkinut henkilöstön kohtaamien ongelmien syitä ja seurauksia ja pyrkinyt erittelemään kulttuurienväliset näkökohdat tehostaakseen hallintoa? Onko komissio pohtinut eri kulttuurien johtamistapoja ja ottanut huomioon erilaisuuden johtamisessa kokemustensa perusteella?

5. Tavoitteena on saavuttaa virheetön ja sujuva tiedonkulku ryhmissä. Yritysmaailmassa tarjotaan ulkomailla työskenteleville työntekijöille, johtajille ja monikansallisten työryhmien jäsenille koulutusta, jossa annetaan tietoa eri kulttuureista erilaisuuden hyväksymiseksi ja yhteistyön parantamiseksi. Järjestääkö komissio vastaavanlaista koulutusta?

Neil Kinnockin komission puolesta antama vastaus

(8. tammikuuta 2001)

Komissio on täysin tietoinen erityishaasteista, joita kulttuurien moninaisuus yhteisön sisällä aiheuttaa yhteisön toimielinten työlle. Henkilöstön moninaista kulttuuritaustaa pidetään myös etuna vastattaessa EU:n kansalaisten tarpeisiin ja odotuksiin, koska henkilöstö selvästikin heijastelee yhteisön erilaisia kulttuureja. Näin ollen komissio pitää tärkeänä henkilöstönsä näihin asioihin liittyvää koulutusta.

Komissio ei ole tehnyt erityistutkimuksia tästä asiasta, eikä myöskään ole olemassa arviota kustannuksista, joita kulttuurieroista olisi voinut aiheutua. Arvion kaikista tällaisista kustannuksista pitäisi selvästi perustua tarkkaan ja luotettavaan analyysiin väärinkäsitysten syistä ja seurauksista. On kyseenalaista, onko tällainen analyysi toteutettavissa käytännössä.

Monikulttuurisen työympäristön henkilöstölle aiheuttamista ongelmista ei ole tehty erityistutkimusta. Monikulttuurisuutta kuitenkin tarkastellaan käyttäen perustana henkilöstön sopeuttamisen helpottamista, kun henkilöstö työskentelee ulkomailla poissa kotimaastaan, ja siksi komissio tarjoaa erilaisia hyödyllisiä sosiaalipalveluja. Lisäksi monikulttuurisen työympäristön keskeisiä näkökohtia aiotaan tarkastella julkaisussa, jota parhaillaan valmistellaan ja joka julkaistaan vuoden 2001 alkupuolella. Tässä kuusisivuisessa esitteessä havainnollistetaan, miten tärkeätä on tulla toimeen kulttuurien moninaisuudessa ja miten se vaikuttaa työympäristöön. Esitteessä viitataan esteisiin (stereotypiat, väärinkäsitykset, kielteiset asenteet jne.), joita on vältettävä, ja siinä annetaan suosituksia käyttäytymisohjeista, jotka voivat auttaa tarvittaessa parantamaan kulttuurien välisten suhteiden laatua.

Komissio on useiden vuosien ajan järjestänyt koulutusta kulttuurien moninaisuudesta sekä kulttuurien välisestä viestinnästä ja yhteistyöstä. Säännöllisesti järjestettävät tätä aihetta käsittelevät erityiskurssit sekä organisaation monikulttuurinen luonne ovat asia, joka otetaan huomioon suunniteltaessa kaikkea johtamis- ja käyttäytymiskoulutusta komissiossa. Komission maaliskuussa 2000 julkistetussa valkoisessa kirjassa(1) painotettiin sellaisen koulutuksen tärkeyttä, joka liittyy työskentelyyn monikulttuurisessa ympäristössä, moninaisuudesta selviytymiseen ja komission velvoitteeseen auttaa henkilöstöä kehittämään kykyjään monikansallisessa ympäristössä.

Koulutusosasto ja sosiaalipolitiikan yksikkö ovat tehneet ehdotuksen uudesta Kulttuurien moninaisuuden optimointi -hankkeesta, josta hyötyy koko henkilöstö.

(1) COM(2000) 200 lopullinen.